《次韵和正仲燕保宁览辉游崇胜凤台》
宋代·黄履

霜晨饮保宁，亭午游崇胜。两寺连一岗，相远亦相映。

登临目所击，今古坐可證。重轻叹吴鼎，白黑昭晋乘。

山空霸气灭，花草埋幽径。松孤不易立，修竹无衰盛。

徘徊凤凰台，默默揆所称。虞恩动植被，周道乾坤正。

仪韶与鸣岐，如影随形凭。宋文三十年，陈迹俛仰竟。

因公肆笔题，发我悲秋兴。鄙哉草间活，起自青衣侦。

弱嗣弛严训，元嘉仅澄静。凤兮何德衰，来贻后人订。

微干生巨枝，虽有理亦横。非类心必殊，同声始相应。

迩来王蜀朝，攻杀日靡定。而彼四灵物，迭出如为佞。

因知德未臻，不足称符命。已矣勿复陈，杯中醉贤圣。

作者简介：（?—1101）宋邵武人，字安中。仁宗嘉祐二年进士。神宗时累迁御史中丞。哲宗即位，除翰林学士，以承蔡确、章惇风旨，排击正人，为言官论罪，出知越州，历徙五州三府。绍圣初，复召为御史中丞，上章言司马光变更新法为罪，极论吕大防、刘挚、梁焘垂帘时事，乞正典刑。拜尚书右丞。以论救邹浩，罢知亳州。徽宗立，复拜尚书右丞，寻罢。